Oppas vir geldnote met inkvlek | Netwerk24
17 Julie 2021 13:38
Die Suid-Afrikaanse Bankrisiko-inligtingsentrum (Sabric) waarsku mense in die lig van die onluste om nie geldnote met 'n inkvlek te aanvaar nie.
Dit kom nadat honderde kitsbanke tydens die onrus in KwaZulu-Natal en Gauteng verwoes is.
Sabric sê in 'n verklaring mense moenie inkbevlekte geld aanvaar nie, aangesien dit dan nie meer sy geldelike waarde behou nie.
Kontant word by kitsbanke in spesiale houers gehou wat dit met kleurvlek-tegnologie beskerm.
Dit word geaktiveer wanneer iemand die houer probeer oopbreek en die kontant word dan met 'n groen kleurstof gevlek.
Die kontant is dan onbruikbaar as betaalmiddel.
"Mense in besit van dié note maak hulself verdagtes in 'n strafregtelike ondersoek om vas te stel of hulle by die steel en ongemagtigde toegang tot hierdie kitsbanke betrokke was."
Sabric het reeds 'n toename opgemerk in pogings om die bevlekte geld in KwaZulu-Natal en Gauteng te versprei.